钦定古今图书集成/理学汇编/学行典/第059卷 > 梁刘勰新论 > 《贵速》
## 钦定古今图书集成/理学汇编/学行典/第059卷 > 梁刘勰新论 > 《贵速》

智所以为妙者，以其应时而知也。若事过而后知，则
与无智者齐矣。昔吴起相楚，贵族攻之，起欲讨仇而
插矢王尸；阳货在围，鲁人出之，虎欲报德而伤之以
戈矛，不斯须而仇德两报，其智可谓应时而知矣。张
禄之入秦，魏冉悔不先索而后行，故势移而身逐。晁
错之穴壖垣，申屠悔不先斩而后奏，故发愤而致死；
智不早决，败而方悔，其智可谓与无智者同矣。故有
智而不能施，非智也；能施而不能应速者，亦非智也。
《谚》曰：“力贵突，智贵卒。”此之谓也。